b'\n_START_ARTICLE_\nEurotunelis\n_START_PARAGRAPH_\nEurotunelis, tunelis per Laman\xc5\xa1\xc4\x85 (angl. the Channel Tunnel arba Euro Tunnel, pranc. le tunnel sous la Manche)\xc2\xa0\xe2\x80\x93 gele\xc5\xbeinkelio tunelis, jungiantis kontinentin\xc4\x99 Europ\xc4\x85 su Britanijos sala, nutiestas per Laman\xc5\xa1o s\xc4\x85siaur\xc4\xaf. Vienas i\xc5\xa1 \xc5\xbeymiausi\xc5\xb3 XX a. statini\xc5\xb3. Ilg\xc4\x85 laik\xc4\x85 buvo ilgiausias pasaulio tunelis (dabar Seikan Tunnel, Japonija)._NEWLINE_Tunelio ilgis apie 50,5\xc2\xa0km. 37,9\xc2\xa0km yra po vandeniu (did\xc5\xbeiausias rodiklis)._NEWLINE_Statybos pabaiga\xc2\xa0\xe2\x80\x93 1994.\n_START_SECTION_\nAnkstesni tunelio projektai\n_START_PARAGRAPH_\nId\xc4\x97ja sujungti kontinentin\xc4\x99 Europ\xc4\x85 su Britanija nebuvo nauja._NEWLINE_1802\xc2\xa0m. pranc\xc5\xabz\xc5\xb3 in\xc5\xbeinierius Albert Mathieu-Favier pasi\xc5\xabl\xc4\x97 tunelio projekt\xc4\x85. Juo tur\xc4\x97jo va\xc5\xbein\xc4\x97ti arkli\xc5\xb3 traukiami ekipa\xc5\xbeai. Numatyta tunel\xc4\xaf ap\xc5\xa1viesti aliejaus lempomis. Kas tam tikr\xc4\x85 atstum\xc4\x85 buvo numatyti kaminai ventiliacijai, kurie tur\xc4\x97jo i\xc5\xa1l\xc4\xafsti vir\xc5\xa1 vandens. Tunelio samata siek\xc4\x97 1 mln. svar\xc5\xb3 sterling\xc5\xb3. \xc5\xa0\xc4\xaf projekt\xc4\x85 Napoleonas pasi\xc5\xabl\xc4\x97 Anglijai, ta\xc4\x8diau v\xc4\x97liau nebuvo tariamasi._NEWLINE_1875\xc2\xa0m. vienas pirm\xc5\xb3j\xc5\xb3 metro (Londonas) statytoj\xc5\xb3 Peter William Barlow pasi\xc5\xabl\xc4\x97 nutiesti metalinio cilindro formos tunel\xc4\xaf Laman\xc5\xa1o dugnu, kuriuo jud\xc4\x97t\xc5\xb3 traukiniai, ta\xc4\x8diau projektas buvo atmestas._NEWLINE_1876\xc2\xa0m. pagal Pranc\xc5\xabzijos ir Anglijos susitarim\xc4\x85 vyko geologiniai tyrimai. Gruod\xc5\xbeio 21 d. pranc\xc5\xabzai prad\xc4\x97jo kasti tunel\xc4\xaf netoli Sangat miestelio. 1883\xc2\xa0m. kovo 18 darbus teko nutraukti, nes anglai i\xc5\xa1sigando, jog tai bus lengvas ir paprastas kelias u\xc5\xbepulti \xc5\xa1al\xc4\xaf. Tuo metu tunelio jau buvo i\xc5\xa1kasta 2026\xc2\xa0m angl\xc5\xb3 ir 1829\xc2\xa0m pranc\xc5\xabz\xc5\xb3 pus\xc4\x97se._NEWLINE_1922\xc2\xa0m. darbai buvo prad\xc4\x97ti i\xc5\xa1 naujo \xc5\xa1alia Folkestone miestelio Anglijoje. Ta\xc4\x8diau, i\xc5\xa1kasus 128\xc2\xa0m, tunelio darbai buvo v\xc4\x97l sustabdyti d\xc4\x97l politini\xc5\xb3 motyv\xc5\xb3.\n_START_SECTION_\nProjektas\n_START_PARAGRAPH_\nTunelio statybos id\xc4\x97ja buvo atnaujinta po II pasaulinio karo. 1957\xc2\xa0m. buvo suformuota tyr\xc4\x97j\xc5\xb3 grup\xc4\x97, kuri 1960\xc2\xa0m. rekomendavo i\xc5\xa1kasti tunel\xc4\xaf su dviem pagrindin\xc4\x97m \xc5\xa1akom ir viena tarnybine. \xc5\xa0is projektas buvo patvirtintas 1973\xc2\xa0m., prad\xc4\x97ti tunelio kasybos darbai, ta\xc4\x8diau po dvej\xc5\xb3 met\xc5\xb3 jie buvo nutraukti i\xc5\xa1kasus tik 280\xc2\xa0m._NEWLINE_1984\xc2\xa0m. Pranc\xc5\xabzijos ir Jungtin\xc4\x97s Karalyst\xc4\x97s vald\xc5\xbeia suprato, jog nesugeb\xc4\x97s i\xc5\xa1kasti tunelio, nepritraukusios priva\xc4\x8di\xc5\xb3 investicij\xc5\xb3. Pasirinkus vien\xc4\x85 i\xc5\xa1 artimiausi\xc5\xb3 1973\xc2\xa0m. id\xc4\x97jai projekt\xc5\xb3, abi vyriausyb\xc4\x97s 1987\xc2\xa0m. vasario 12 d. ratifikavo tunelio statybos sutart\xc4\xaf._NEWLINE_Tunelis tur\xc4\x97jo sujungti Kal\xc4\x97 (Pranc\xc5\xabzija) ir Folkestone (Anglija) miestus. \xc4\xaedomu tai, kad \xc5\xa1is kelias yra ilgiausias i\xc5\xa1 tuomet keturi\xc5\xb3 si\xc5\xablyt\xc5\xb3. Buvo numatyta tunel\xc4\xaf kloti lengvesniame kasti geologiniame kreidos sluoksnyje.\n_START_SECTION_\nStatyba\n_START_PARAGRAPH_\nPagrindiniu tunelio rangovu tapo angl\xc5\xb3 ir pranc\xc5\xabz\xc5\xb3 konsorciumas TransManche Link. J\xc4\xaf sudar\xc4\x97 10 statybos kompanij\xc5\xb3 ir 5 investiciniai bankai._NEWLINE_Tunelio kasimo darbams buvo suprojektuotos ir pagaminta 11 speciali\xc5\xb3 kasimo ma\xc5\xa1in\xc5\xb3. Jos veik\xc4\x97 besisukan\xc4\x8dio cilindro frezavimo principu ir per 1 sekund\xc4\x99 apsisukdavo 2-3 kartus apie savo a\xc5\xa1\xc4\xaf. Ma\xc5\xa1inos veikimo metu sienos buvo tvirtinamos specialiais betoniniais segmentais, i\xc5\xa1 kuri\xc5\xb3 susiformuodavo i\xc5\xa1orinis tunelio apvalkalas. Apskai\xc4\x8diuota, jog vienos i\xc5\xa1 betonini\xc5\xb3 segment\xc5\xb3 dalies atkarpa buvo sumontuojama per ~50 min. Taip pat \xc5\xbeinoma, jog kasantieji i\xc5\xa1 Anglijos pus\xc4\x97s nutiesdavo apie 150\xc2\xa0m per savait\xc4\x99. Tuo tarpu \xe2\x80\x9epranc\xc5\xabzi\xc5\xa1koji\xe2\x80\x9c pus\xc4\x97\xc2\xa0\xe2\x80\x93 110\xc2\xa0m. Tai l\xc4\x97m\xc4\x97 skirtingas gruntas ir ma\xc5\xa1in\xc5\xb3 ypatyb\xc4\x97s. Pasibaigus darbams \xc5\xa1ias ma\xc5\xa1inas pranc\xc5\xabzai i\xc5\xa1ve\xc5\xbe\xc4\x97, o britai su jomis i\xc5\xa1kas\xc4\x97 papildomas at\xc5\xa1akas \xc4\xaf \xc5\xa1onus ir ten paliko._NEWLINE_Tam, kad i\xc5\xa1 abiej\xc5\xb3 pusi\xc5\xb3 kasamas tunelis susijungt\xc5\xb3 tiksliai, buvo naudojama lazerin\xc4\x97 pozicionavimo sistema. Padedant \xc5\xa1iai sistemai abi pus\xc4\x97s susitiko numatytame ta\xc5\xa1ke 1990\xc2\xa0m. gruod\xc5\xbeio 1 d. apie 40\xc2\xa0m \xc5\xbeemiau s\xc4\x85siaurio dugno. Nukrypimas buvo palyginus ma\xc5\xbeas: 358\xc2\xa0mm pagal horizontal\xc4\x99 ir 58\xc2\xa0mm pagal vertikal\xc4\x99. Angl\xc5\xb3 pus\xc4\x97 buvo i\xc5\xa1kasusi 84\xc2\xa0km, o pranc\xc5\xabz\xc5\xb3\xc2\xa0\xe2\x80\x93 69\xc2\xa0km. Sujungus tunel\xc4\xaf, paskutinius metrus angl\xc5\xb3 ir pranc\xc5\xabz\xc5\xb3 darbininkai prakas\xc4\x97 su kirtikliais ir kastuvais._NEWLINE_Tunelio kasimo metu buvo i\xc5\xa1kasta apie 80 mln. ton\xc5\xb3 i\xc5\xa1kasen\xc5\xb3. Pranc\xc5\xabzai jas i\xc5\xa1pyl\xc4\x97 \xc4\xaf s\xc4\x85siaur\xc4\xaf, o anglai supyl\xc4\x97 dirbtin\xc4\xaf 360 000\xc2\xa0m\xc2\xb2 plo\xc4\x8dio \xc5\xa0ekspyro vardo i\xc5\xa1ky\xc5\xa1ul\xc4\xaf, kuriame \xc4\xafreng\xc4\x97 park\xc4\x85._NEWLINE_Projektas buvo \xc4\xafgyvendintas per 7 metus. I\xc5\xa1 viso jame dalyvavo 13 t\xc5\xabkstan\xc4\x8di\xc5\xb3 \xc5\xbemoni\xc5\xb3._NEWLINE_1994\xc2\xa0m. gegu\xc5\xbe\xc4\x97s 6 d. tunelis i\xc5\xa1kilmingai atidarytas. Juostel\xc4\x99 perkirpo Did\xc5\xbeiosios Britanijos karalien\xc4\x97 El\xc5\xbebieta II ir Pranc\xc5\xabzijos prezidentas Fransua Miteranas.\n_START_SECTION_\nSaugumas\n_START_PARAGRAPH_\nEurotunelis susideda i\xc5\xa1 trij\xc5\xb3 tuneli\xc5\xb3\xc2\xa0\xe2\x80\x93 du pagrindiniai i\xc5\xa1or\xc4\x97je ir vienas tarnybinis per vidur\xc4\xaf. Visi trys tuneliai kas 375 metrus yra sujungti pra\xc4\x97jimais, kurie skirti tunel\xc4\xaf pri\xc5\xbei\xc5\xabrintiems darbininkams. Avarijos metu jais numatyta evakuoti keleivius. Du pagrindiniai tuneliai kas 250 metr\xc5\xb3 sujungti specialia ventiliacijos sistema._NEWLINE_1996\xc2\xa0m. lapkri\xc4\x8dio 18 d. pirmosios avarijos metu ve\xc5\xbean\xc4\x8diame krovininius automobilius traukinyje \xc4\xafvyko gaisras. 34 keleiviai buvo evakuoti \xc4\xaf gretim\xc4\x85 tunel\xc4\xaf, kuriuo juos i\xc5\xa1ve\xc5\xbe\xc4\x97 pranc\xc5\xabz\xc5\xb3 gelb\xc4\x97jimo komanda. Gaisrinink\xc5\xb3 komanda gaisr\xc4\x85 gesino kelias valandas. Stipriai pa\xc5\xbeeista apie 200\xc2\xa0m tunelio, dar 200\xc2\xa0m\xc2\xa0\xe2\x80\x93 dalinai. Tunelio konstrukcijos ir gelb\xc4\x97jimo tarnyb\xc5\xb3 darbo d\xc4\x97ka auk\xc5\xb3 nebuvo._NEWLINE_Antrosios avarijos metu (2001\xc2\xa0m. spalio 10 d.) tunelio viduryje d\xc4\x97l techninio gedimo sustojo keleivinis traukinys. \xc5\xbdmon\xc4\x97s tunelyje praleido apie 5 valandas ir buvo evakuoti kitu tuneliu.\n_START_SECTION_\nFinansavimas\n_START_PARAGRAPH_\nFinansavimas\xc2\xa0\xe2\x80\x93 viena i\xc5\xa1 opiausi\xc5\xb3 Eurotunelio problem\xc5\xb3. Tunelio statyba kainavo apie 10 milijard\xc5\xb3 svar\xc5\xb3 sterling\xc5\xb3. Nors juo perve\xc5\xbeama apie 66\xc2\xa0% vis\xc5\xb3 gele\xc5\xbeinkeliais ve\xc5\xbeam\xc5\xb3 krovini\xc5\xb3 i\xc5\xa1 Europos \xc4\xaf Britanij\xc4\x85, tunelis yra nuostolingas.'